AlexejDobrolubov/national_council_slovak_2010 huggingface dataset:
15. schôdza NR SR - 12.deň - A. dopoludnia
Dátum: 2024-06-28
Poslanec: Hargaš, Ján (PS)
Druh vystúpenia: Vystúpenie s faktickou poznámkou

94. Ďakujem za slovo. Tina, ty si povedala jednu veľmi peknú vetu. Zákony sa zvyčajne menia, keď vznikne nejaký problém. A ja si myslím, že táto koalícia vytrvalo sa nás snaží presvedčiť, že máme v nesprávnom poradí túto logickú úvahu, pretože ona, lebo nás presviedča o tom, že teda problémy vznikajú, keď ona mení zákony. A to nebude len prípad FPU, to bude, žiaľ, zrejme prípad aj tohto zákona, to je prípad ďalších zákonov, ktoré sme, sa, sa tu prznili, potom opravovali v opakovaných druhých čítaniach. Kompetenčný zákon je najnovší príklad, kde koalícia schaosila celé hlasovanie, potom museli opakovať, jednoducho vy vytvárate problémy vašimi zákonmi. Vy ich neriešite, vy ich vytvárate. Čiže nieže keď zákony sa menia, keď vznikne problém, ale problém vznikne, keď sa zmenia zákony , v prípade tejto koalícii, žiaľ, platí. Ďalší príklad, ja som to už teda spomínal, vydávanie pasov. V skrátenom legislatívnom konaní ste si ešte v decembri schválili zmenu poplatkov za pasy, ktoré platia od 1. 4., vyššie poplatky, samozrejme, pred letnou sezónou všetci ľudia to využili, že si mohli dať spraviť pas ešte za tie staré ceny, tak sa vám tam zahltil systém. Čiže vy ste schválili zákon a vytvorili ste problém, lebo ste nerozmýšľali, čo tým zákonom vlastne spôsobíte, a teraz pán minister Šutaj Eštok 90 % času venuje tomu, aby hľadal nejakého vinníka, namiesto toho, aby sa pozrel na tom, že ako tomu mohol, mohol tomu sám predísť. No ale na záver ešte jedna taká úvaha. Možno by nám pomohlo, kolegovia z SNS, teda pani kolegyňa, lebo, myslím, že iba jedna pani kolegyňa z SNS tu je, keby ste nám povedali, že teda aké teda tie filmy chcete, aby sa točili, viete, aby sme si to vedeli predstaviť, že tie, čo sa vám nepáčia, tak to ste nejak naznačili, ale že povedzte nám, že aké by ste chceli, a veď možno asi nie, ale možno niekoho presvedčíte z opozície, ale aby sme mali aspoň predstavu, že prečo to vlastne naozaj robíte. Prečo to robíte? Že čo teda je tá vaša vízia. Ďakujem.
15. schôdza NR SR - 12.deň - A. dopoludnia
Dátum: 2024-06-28
Poslanec: Hargaš, Ján (PS)
Druh vystúpenia: Vystúpenie s faktickou poznámkou

76. Ďakujem. Ďakujem za slovo. Pán kolega, vy ste hovorili teda o tom, ako sa presúva prerokovanie správy verejného ochrancu práv. Mne pri tom napadlo, že či by sme nepotrebovali takého verejného ochrancu nezávislých inštitúcií. A potom mi vlastne napadlo, že veď mali sme Radu pre štátnu službu, ale už nemáme, lebo aj tá padla za obeť ako nezávislá inštitúcia divokému eldorádu, veď mám tu do rozpravy pripravené, že akou technikou a aké inštitúcie sa tu ničia. No ale tiež sa chcem povenovať, povenovať tomu väčšiemu príbehu. Ten väčší príbeh je, že túto koalíciu nezaujíma ochrana práv ľudí. Aj keď tá rozprava prebiehala, tak tu sedela z veľkej časti opozícia, zopár koaličných poslancov, naozaj že zopár, že jednotky, jednotky poslancov, poslankýň, ktorých zaujímala ochrana práv ľudí na Slovensku. Ale pokiaľ ide o práva, ktoré si nárokuje SNS, na ničenie nezávislých inštitúcií, tak tie majú prednosť. Ako nedá sa to krajšie ilustrovať ako to, čo sa dnes udialo pri procedurálnych hlasovaniach. Práva SNS majú prednosť pred právami, pred prejednaním správy ochrancu práv ľudí. A mňa by to tiež naozaj zaujímalo, ako aj kolegyňa spomínala, že teda ja si fakt neviem priznať to, že čo tá SNS, čo má také tajomné, zázračné je na nej, že takto cvičí s celou koalíciou, že keď sa hodia o zem, tak sa presúvajú body, ako sa to hodí, ukončuje sa rozprava, skracuje sa rozprava, to by ma naozaj zaujímalo, že to je možno námet do Audiovizuálneho fondu na nejakú dobrú kovbojku alebo na nejaký takýto thriller, alebo také niečo, záhada, som čítal také tie knihy Traja pátrači, záhady, tak toto je Záhada vplyvu SNS . A normálne film by sa o tom dal natočiť, že čo tak, čo tak dobré robia, že toto im dovolia v koalícii.
15. schôdza NR SR - 11.deň - B. popoludní
Dátum: 2024-06-27
Poslanec: Hargaš, Ján (PS)
Druh vystúpenia: Vystúpenie s faktickou poznámkou

111. Ďakujem za slovo, pán predsedajúci, ja sa tiež budem venovať tomu procesu, lebo mám pocit, že tu si možno nejak nerozumieme, alebo, alebo snažím sa nejakou jednoduchou formou vysvetliť, prečo dobrý proces vedie k dobrým výsledkom a zlý proces vedie k zlým výsledkom. A vy to naozaj, prepáčte, kolegovia, aj ty si o tom hovorila, Zora, že hrotíte to, strašne to hrotíte, keď som ja počúval teraz ten súpis, ktorý nám tu Zora Jaurová predstavila, tak aj tam sú časti, v ktorých idete ešte nad rámec toho, čo ste pokrivili. Paradoxne v rezorte kultúry sa musíme rozprávať o parlamentnej kultúre a legislatívnej kultúre. Tak skúsim nejakú paralelu, že stavba domu, to môže byť niekomu blízke, tak tento váš legislatívny proces, to je fušerina, to sú nejakí fušeri, ktorí vám prídu postaviť, ja neviem priečku alebo niečo, zlátajú to tam narýchlo, ťapky, ťapky, ťapky, kolega Oskar Dvořák používa rád psíček a mačička varili, tak takto to robíte, legislatívna technika. A to, že to je zlé, vy sami sa z toho usvedčujete, potom sa vraciate do druhého čítania, lebo ste si uvedomili, že aha, tam mala byť kabeláž, zabudli sme tam dať kabeláž, tak daj sem dláto, kladivo, ideme tam ešte vysekať, vysekať ešte nejaký jarček, lebo tam musíme položiť kabeláž. Potom to tu kade-tade opravujete a jednoducho vedie to k zlým výsledkom, tieto vaše turbo-legislatívne procesy. Dneska tu pán Šutaj Eštok na hodine otázok, žily mu navierali, úplne bol taký vytočený, lebo som mu pripomenul, že zlým rýchlym legislatívnym procesom ste spôsobili, že dnes ľuďom meškajú pasy a vysvetlil som mu to, že ako sa k tomu dostalo. Jednoducho nestíhate sa pripraviť na dôsledky rozhodnutí, ktoré v tých rýchlych procesoch robíte. Prosím, prestaňte s tým.
15. schôdza NR SR - 11.deň - B. popoludní
Dátum: 2024-06-27
Poslanec: Hargaš, Ján (PS)
Druh vystúpenia: Vystúpenie s faktickou poznámkou

57. Ďakujem, pán predsedajúci, ja som si vymenil rozpravu za faktickú, lebo som v skutočnosti len faktickú chcel povedať, ale nestihol som už reagovať na predošlého rečníka. Pán Dostál, vy ste hovorili teda o tom, že ako tento proces nie je dobre manažovaný, a teda je aj pravda, že tu riešime dlhodobý problém v zrýchlenom konaní, ale čo je ešte jedna pravda, a teda to sa priznal pán minister Raši, keď bol so mnou v jednej diskusii, že on, neviem, či teda on osobne, ale keď bol SMER, teda dnešná koalícia v opozícii, tak trikrát tento zákon že vraj predkladali. Z opozície. Čo teda mne evokuje, že už ten zákon mali napísaný, tak potom naozaj sa pýtam, že po deviatich mesiacoch vládnutia, prečo dnes prinášajú zákon v skrátenom legislatívnom konaní, ak ho predtým trikrát ako opozícia predkladali do parlamentu. Naozaj mi to nedáva zmysel a hovorím to preto, pretože, pretože v týchto skrátených legislatívnych konaniach jednoducho sú tam chyby, pán Dostál na ne upozorňuje, pri iných prípadoch na ne upozorňujeme aj my. Jednoducho ženiete to cez ten proces, veď asi sa k tomu ešte dostaneme pri Audiovizuálnom fonde, predpokladám, a dôsledkom sú chyby, ktoré sa potom musia opravovať. Ďakujem.
15. schôdza NR SR - 10.deň - A. dopoludnia
Dátum: 2024-06-26
Poslanec: Hargaš, Ján (PS)
Druh vystúpenia: Vystúpenie s faktickou poznámkou

10. Pán poslanec, počúval som vás, dlho som váhal, váhal, váhal, váhal, ale už toľko ste mi dali tých háčikov, že už som si povedal, že musím dať aj ja faktickú poznámku. Netýka sa úplne tejto témy, ale viackrát ste tam spomenuli niektoré veci, ktoré chcem aj ja teraz ozvučiť. Vy ste hovorili, že máme takú špecifickú vládu, ktorá si už kazí vzťahy aj so ZMOS-om, tak to nie je len so ZMOS-om, zajtra sa tu napríklad bude hlasovať o kompetenčnom zákone, ktorým okrem iného táto vláda ruší Radu pre štátnu službu. A predstavte si, máme sociálnodemokratickú vládu, proti ktorej sa postavili odborári v tomto prípade. Lebo to prišlo ako poslanecký pozmeňovák cez výbor, neprediskutované, členovia tej rady sa to dozvedeli od nás, že ich vlastne rušia. A odborári, odborári kritizujú sociálnodemokratickú vládu, že čo toto tu stvárate. Čiže to je len, to len na dokreslenie toho, že naozaj žijeme zvláštnu dobu. Som myslel, že sociálnodemokratické vlády vždycky s odborármi jedna ruka. A druhú poznámku, a to je to, čím ste ma vyprovokovali na záver. Zase ste s tým lietadlom to spomenuli a ten papalášizmus. Ja si naozaj myslím, že treba poukazovať na to, ako sa tu riešia záujmy všetkých možných len nie bežných občanov, pre ktorých má táto vláda pracovať. A my sme včera mali tlačovú konferenciu k meškajúcim pasom, že politici sa nám tu vyvážajú vládnym špeciálom na futbal, aj to ste viackrát spomínali, myslím, že aj pán minister tam dokonca bol v tom slávnom lete, a zatiaľ sme v situácii, keď viac ako štrnásťtisíc ľudí dnes čaká na svoje pasy, ktoré sú v omeškaní, pretože ministerstvo vnútra nestíha vydávať pasy. A takých manažérov máme na čele tých ministerstiev, že schválili zákon, ktorým navýšili poplatky za vydávanie pasov, čo znamená, že všetci ľudia si chceli ešte stihnúť tie staré poplatky, tie nižšie sumy v marci, zahltil sa systém a teraz ministerstvo vnútra nestíha. No tak toto by som rád poukázal, že tu sa riešia všetky možné problémy, len nie problémy bežných ľudí, ktoré oni potrebujú, aby táto vláda, táto vláda riešila. Ďakujem za pozornosť.
15. schôdza NR SR - 9.deň - B. popoludní
Dátum: 2024-06-25
Poslanec: Hargaš, Ján (PS)
Druh vystúpenia: Vystúpenie s faktickou poznámkou

60. Ďakujem ti veľmi za tvoje vystúpenie, priznám sa, nemal som tak do detailu načítaný tento návrh na odvolanie, no a teda naozaj si ma zaujal pri treťom bode. To už som si povedal, že idem si to pozrieť. Hľadal som dátum, kedy bol predložený, je to máj 2024. Ešte symbolickejšie by bolo, keby to vyšiel 1. máj, keby ste dali na 1. mája, lebo naozaj to znie ako z čias minulých tento návrh, že vám teda špecificky vadí, že sa, že sa kriticky vyjadruje pani predsedníčka výboru. Ale celkovo to podľa je v nejakom takom spoločnom naratíve, že táto vláda veľmi nemá úplne rada kritiku, a mám taký pocit trochu takej netýkavosti, lebo toto nie je ojedinelý prípad. Teraz máte v pripomienkovom konaní zákon o kritickej infraštruktúre, kde úrady nebudú musieť sprístupňovať informácie, ktoré môžu... Neviem, ako to je presne naformulované, ale môžu ohroziť reputáciu daného úradu . Čiže keď niekto vyplatí megalomanské odmeny a zlaté padáky, tak to nebudete musieť sprístupniť, lebo by to ohrozilo reputáciu toho úradu. Absurd. Tu máme teda prípad pani Kolíkovej. No ja som len rád, že sme stihli prerokovať body okolo NKÚ ešte minulý týždeň, pretože keby pán predseda NKÚ vedel, že kriticky sa vyjadrovať o fungovaní tejto exekutívy môže spôsobiť takéto dôsledky v podobe odvolania, tak možno by bol menej kritický. Je to, je to absurd. Keby som to porovnal s komerčnou sférou, hej, tak si predstavte, že v komercii si pozvete nejakého audítora, ktorý má kontrolovať to, ako robíte veci, a potom mu vynadáte, že sa vám nepáči ten audítor, pretože jeho kritické vyjadrovanie sa k tomu, že to robíte zle, spôsobuje znižovanie reputácie vašej firmy. Veď to je absurd. To potom naozaj zrušte kontrolné výbory. Ako veď načo máme kontrolné výbory, keď tomu... Alebo ich premenujme, nie, premenujme ich, že to budú pochvalné výbory. Pochvalné výbory alebo výbory na zvyšovanie reputácie, alebo neviem, ako to nazvete. Ďakujem pekne.
15. schôdza NR SR - 8.deň - A. dopoludnia
Dátum: 2024-06-21
Poslanec: Hargaš, Ján (PS)
Druh vystúpenia: Vystúpenie v rozprave

6. Ďakujem za slovo, pán predsedajúci, a využijem túto príležitosť na poďakovanie sa pánovi predsedovi za prednesenie tejto správy aj, by som povedal, za taký odvážny príhovor, ktorý predniesol, pretože sme v dobe, keď nezávislé inštitúcie to nemajú ľahké vo verejnej správe. Jedna po druhej nám tu pomaly miznú z radaru, takže som rád, že NKÚ zatiaľ ušlo tejto pozornosti vládnej koalície, ktorá sa o nezávislé inštitúcie zaujíma čoraz viac a viac. A je to dôležité, aby sme takéto nezávislé inštitúcie mali. Žiaľ, v týchto dňoch sme v procese rušenia Rady pre štátnu službu, ktorá fungovala ako niečo ako ombudsman pre úradníkov, Úrad pre dohľad nad zdravotnou starostlivosťou už prešiel politizáciou. Jednoducho je dôležité, aby NKÚ si svoju nezávislosť udržalo. Je dôležité, aby naďalej nastavovalo zrkadlo každej exekutíve, nielen tejto, nielen tejto vláde, veď ja som bol súčasťou minulej exekutívy a myslím, že niektoré správy sa dokonca týkali aj našej činnosti a bolo treba sa k tomu nejakým spôsobom postaviť a jednoducho tam, kde sa našli aj nejaké nedostatky, tak prijať nápravné opatrenia je dôležité, že takáto inštitúcia, inštitúcia tu existuje, najmä v čase, keď potrebujeme konsolidovať, potrebujeme konsolidovať viac ako jednu miliardu eur ročne. Zatiaľ sme nevideli, že by táto vláda s tým niečo reálne robila, a je dôležité, že NKÚ je inštitúciou, ktorá nastavuje zrkadlo a ukazuje nám, kde sú nedostatky vo fungovaní verejnej správy a nejaký potenciál na efektívnosť. A ja rád, keď idem do rozpravy, tak sa vraciam aj k nejakej svojej skúsenosti z verejnej správy z Veľkej Británie, kde som dva roky pôsobil, a tam National Audit Office, čo je vlastne partnerská inštitúcia NKÚ a naozaj veľké renomé, možno je škodou, že tu na Slovensku nemáme špecializovaný výbor na prejednávanie správ NKÚ, tak ako to je vo Veľkej Británii, tam ten výbor sa volá Public Accounts Committee a je to ten výbor, ktorého sa úradníci úplne najviac boja, pretože keď ste šéfom nejakej inštitúcie, tak na tomto výbore sa prejednávajú správy národného kontrolného úradu v UK a jeden poznatok, ktorý som tam odpozoroval, je, že na tom výbore veľmi ťažko poviete, že kto je koaličný a kto je opozičný poslanec. A bolo by veľmi fajn, keby sme sa raz k takejto kultúre dostali aj na Slovensku, že keď príde správa nezávislej kontrolnej inštitúcie, tak poslanci cítia toľko zodpovednosti, že bez ohľadu na to, či sú koaliční, alebo sú opoziční, tak príslušnú inštitúciu, ktorej sa tá správa týka, aj adekvátne grilujú, adekvátne sa pýtajú v zmysle toho, čo tá správa, správa hovorila. Takže ja len toľko. Chcel by som využiť aj túto príležitosť, k 30. výročiu fungovania NKÚ vám popriať veľa šťastia do ďalšieho fungovania, do ďalších tridsiatich rokov a aby ste naďalej fungovali ako nezávislé zrkadlo práce každej exekutívy, upozorňovali na nedostatky, na potenciálne vylepšenie, tak ako ste to aj dnes spravili vo vašom príhovore. Ďakujem za pozornosť. (Potlesk.)
6. schôdza NR SR - 17.deň - B. popoludní
Dátum: 2024-01-16
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

51. Ďakujem všetkým kolegom za pripomienky. Čakal som, že možno niekto aj z tej pravej strany politického spektra, nuž, žiaľ, nie je to nič nové. Ja oceňujem, že všetci hovoríme o tom, že táto forma rokovania o takomto dôležitom predpise je nevhodná nebezpečná. Dokonca ako tu bola jedna poznámka od pána Spišiaka, dokonca sa dotvára tá norma a ráta sa s tým, že my tu budeme diskutovať a niekto bude ešte nad ňou sedieť. Ale napriek tomu chcem byť konštruktívny a optimista, my poslanci za KDH sme otvorení diskusii, vieme o tom diskutovať. A čo som už povedal vo svojom vystúpení, tak zopakujem, vieme predložiť sumu ozaj odborných poznatkov, máme z čoho vychádzať, bol to návrh exministra Karasa, je z čoho vychádzať, aby Slovensko dostalo kvalitné predpisy, len na to musí byť vôľa všetkých a hlavne, opakujem, tej pravej časti tejto sály. Ďakujem za pozornosť.
6. schôdza NR SR - 17. deň - A. dopoludnia
Dátum: 2024-01-16
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

48. Ďakujem za slovo. Ja len veľmi krátko. Poslanec Čaučík tu vymenoval iba časť tých výhrad voči predloženému návrhu zákona. Ja len dodám, on to aj spomínal, skutočne ako tým dobrým riešením by bolo zobrať ten zákon späť, zamyslieť sa nad ním, diskutovať o ňom. Napokon nebolo by to nič nové, pretože v minulom roku sa o tomto návrhu diskutovalo, zapojilo sa doňho veľké množstvo odborníkov, prezentoval ho exminister Karas tu v tomto parlamente. Je z čoho vychádzať, takže skutočne podporujem tiež ten návrh, aby sme diskutovali, diskutovali. Diskusia znamená, že niekto hovorí a ten druhý počúva. Takže aby sme ozaj diskutovali. Ďakujem.
6. schôdza NR SR - 13. deň - A. dopoludnia
Dátum: 2024-01-09
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

18. Ďakujem za slovo. Pán kolega Lackovič, vy ste spomínali, že skrátené legislatívne konanie nie je vhodné na úpravu takejto, takejto zákonnej normy, ktorá sa v bežných podmienkach pripravuje mesiace, možno až roky. Ja s vami súhlasím a poukážem na vzťah takto rýchlo prijímanej legislatívy s biznisom, s podnikateľským prostredím. Roky, roky je jeden z vážnych problémov podnikateľského prostredia vymáhateľnosť práva. Biznis jednoducho potrebuje stabilné prostredie, potrebuje fungujúce inštitúcie a to, čo tu vlastne dnes máme na stole, ide presne proti tomuto. To znamená prijímanie, veľmi, veľmi rýchle prijímanie dôležitej legislatívnej normy bez akejkoľvek diskusie s odbornou obcou. Ono to aj ten Trestný zákon a tieto veci súvisia, súvisia s biznisom, aj ste to spomínali, týka sa to aj hospodárskej trestnej činnosti. Nevnímajme hospodársku trestnú činnosť len tak, že, že je tu postavený, že štát tu rieši problémy prostredia, rieši problémy vinníkov a tak ďalej. V hospodárskom prostredí znamená vymáhateľnosť práva aj to, že biznis si rieši problémy medzi sebou, medzi jednotlivými firmami. A ony potrebujú, tie firmy, skutočne aby mali v rukách, alebo mali také inštitúcie, ktoré im poskytnú ten priestor, aby si mohli vymáhať svoje práva. Druhá vec, o ktorej ste hovorili, sú finančné záujmy Európskej únie. Za tým môžeme vidieť využívanie eurofondov. A eurofondy koniec koncov vždy skončia v nejakom prostredí biznisu, pretože firmy vlastne využívajú tieto prostriedky. Takže myslime aj na biznis prostredie, keď hovoríme o zmene takýchto dôležitých zákonov.
6. schôdza NR SR - 12.deň - B. popoludní
Dátum: 2024-01-08
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

64. Ďakujem za slovo. Na úvod prajem všetkým prítomným poslancom a členom vlády, aby ich zmysluplne prežili týchto nasledujúcich dvanásť mesiacov. Teraz k téme, o ktorej sa tu hovorí. Pán Pročko spomínal, spomínal, akým spôsobom sa tvorila táto novela, a ja k tomu pridám jedno ohradenie zo strany KDH. My zásadne, zásadne odmietame tvrdenia predsedu parlamentu Petra Pellegriniho, že predložené návrhy novely Trestného zákona a Trestného poriadku vychádzajú z návrhu novely Trestného zákona, ktorú pripravila tzv. Karasova novela, to znamená novela z dielne bývalého ministra spravodlivosti Viliama Karasa. A údajne vraj túto, túto novelu našiel minister Susko na stole. Uvedené sa absolútne nezakladá na pravde. Predloženú novelu považujeme z hľadiska drasticky znížených sadzieb za ekonomickú kriminalitu a korupciu, skrátenia premlčacích lehôt a zúženia schopnosti štátu odhaľovať trestnú činnosť za morálny hazard. Za morálny hazard a generálnu amnestiu, generálnu amnestiu doteraz neodhalených a neodsúdených páchateľov protispoločenskej trestnej činnosti. Predložená novela nasilu pretláča záujmy úzkej skupiny ľudí, pričom rezignuje na modernizáciu trestného práva po vzore susedných štátov. Mimoriadne prekvapuje nezáujem tzv. horalkových previnilcov... o tzv. horalkových previnilcov, ktorí budú aj naďalej zatváraní do výkonu trestu za nepatrné delikty, pričom páchatelia závažných ekonomických deliktov sa budú môcť z trestu vykúpiť. Z pohľadu dopadu na integritu vyšetrovania a dôveru v štát boli tzv. Mečiarove amnestie len slabým odvarom toho, čo sa tu chystá dnes. (Potlesk.)
6. schôdza NR SR - 10.deň - B. popoludní
Dátum: 2023-12-20
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

70. Kolega Stachura, to, čo si povedal, tak toto tu mal povedať minister zdravotníctva alebo ministerka zdravotníctva. Bolo to komplexné, bolo to skvelé a poukázalo to na množstvo problémov. Ja sa zastavím iba pri tom jednom bode, čo si spomínal, aj kolega Kišš to hovoril, a to je to oddlžovanie. Ak dobre som pozeral čísla, tak to oddlžovanie nemocníc predstavovalo a tých zdravotníckych zariadení predstavovalo v tomto a v minulom roku niečo vyše 800 mil. eur. A týchto, tieto peniaze my z roka na rok vidíme v tom rozpočte, ako sa porovnávajú čísla z minulého roka s nejakým, s nejakým odhadom na budúci rok, ale do týchto čísiel by malo byť zakomponované to oddlžovanie zdravotníckych zariadení, ktoré prichádza pomaly v pravidelných cyklom v niekoľkých rokoch. Stále oddlžujeme tie zdravotníckej zariadenie a vôbec tu nevidíme v nejakom spriemerovaní. To zdravotníctvo v podstate nás stojí viac, ako vidíme v rozpočte. Oveľa viac a to je vlastne to oddlžovanie každoročné. A poviem konkrétne aj v súčasnej poslednej správe zo Sociálnej poisťovne, nemocnice za desať mesiacov dlžia, dlžia Sociálnej poisťovni 394 mil. eur. Toto dokázali vyrobiť za, za ozaj veľmi krátky čas. Na porovnanie, 1 % navyše zdravotných odvodov, čo už bolo schválené, predstavuje 357 mil. eur. To znamená takú istú zhruba sumu. To znamená, že keby dokázali nemocnice platiť odvody za svojich zamestnancov, tak vôbec by sme nemuseli zdvíhať odvody o 1 %. Takéto sú to čísla, toto treba porovnávať. Ďakujem za pozornosť. (Potlesk.)
6. schôdza NR SR - 10.deň - B. popoludní
Dátum: 2023-12-20
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

10. Kolega Horecký, ako vždy vecne, odborne, s nadhľadom. Takto budú poslanci KDH vystupovať, dávam možno týmto odpoveď aj ďalším. Pán Horecký posúdil kapitolu školstva, ako ju posúdil, je to bývalý minister školstva a keď tam našiel pozitíva, tak tam našiel, nemáme problém poukázať na pozitíva, keď ich nájdeme pod návrhmi politikov, ktorí sú oproti nám v opozícii. Druhá vec, čo poviem, pán Horecký spomínal dôležitosť vzdelávania, nepoviem školstva, ale vzdelávania vôbec pre ekonomiku celého štátu, ja roky, roky pracujem v oblasti týkajúcej sa podnikateľského prostredia, stýkam sa s podnikateľmi, spoluzakladal som Podnikateľskú alianciu Slovenska, bol som tam riaditeľom, mal som tam kadejaké funkcie. Takže len preto to hovorím, nechcem sa s tým nejako vystavovať, len preto to hovorím, aby tieto slová ďalšie moje mali váhu. Kým pred 20 rokmi sa na prvých miestach prekážok skvalitnenia podnikateľského prostredia spomínali veci ako vymožiteľnosť práva, vysoké dane, vysoké odvody a tak ďalej, žiaľ, to sa spomína aj dnes, školstvo bolo rozdeľované niekde, niekde na konci prvej desiatky. Dnes je na čele, dá sa povedať, ináč navrchu, niekde na popredných priečkach. Takže to vzdelávanie je kľúčovou vecou vôbec pre náš biznis, keď tu riešime, čo robiť s firmami budúci rok, ako ich budeme zdaňovať a vyrubovať im vyššie odvody, tak sa trošku zamyslime aj nad tým, že aby sme im dodávali ľudí, ktorí budú vzdelaní v odbore, ktoré tie firmy potrebujú a potom vlastne schopní prinášať, títo ľudia, hodnoty pre zamestnávateľov.
6. schôdza NR SR - 10.deň - B. popoludní
Dátum: 2023-12-20
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

2. Budem reagovať len na poznámku pána Horeckého, ktorého tu vidím, a on hovoril, že, spomínal teda, že treba brať vážne do úvahy odporúčania Rady pre rozpočtovú zodpovednosť. To treba len akceptovať. Ale predsa len ešte pridám reakciu na pána Dostála, lebo si to možno oni radi vypočujú, ktorý hovoril o tom, že je tu aj možnosť, aby Slovensko nastúpilo na cestu provizória, čo sa týka štátneho rozpočtu. Ja sa obávam, že by to veľa na veci nezmenilo, to znamená, že by ten rozpočet vyzeral veľmi podobne, aj keby sa schvaľoval niekedy budúci rok. Jediné, čo tam je, že by vznikla, vznikol väčší priestor na to, čo hovoril pán Horecký, to znamená, že by sa akceptovali výdavkové limity, ako ich navrhuje Rada pre rozpočtovú zodpovednosť, a že by sa tie limity dostali do rozpočtu verejnej správy na budúci rok. Ďakujem, to je všetko.